《丙辰中秋日雨约同人饭于法相寺》
清代·俞明震

湖居不见中秋月，偏向僧楼坐雨深。避世渐谙蔬笋味，入山终负水云心。

人生适意每不足，眼底有诗何处寻。还我一庵听说鬼，涧松岩桂各萧森。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。